**ΠΑΡΑΡΤΗΜΑ IΙ: ΠΡΟΔΙΑΓΡΑΦΕΣ ΛΕΙΤΟΥΡΓΙΑΣ ΣΥΜΒΟΥΛΕΥΤΙΚΩΝ ΚΕΝΤΡΩΝ**

Οι υποχρεωτικές κατηγορίες δράσεων και υπηρεσιών υποστήριξης πρέπει να συνεχίσουν να παρέχονται από τα Συμβουλευτικά Κέντρα των Δήμων όπως και κατά την προηγούμενη προγραμματική περίοδο. Οι δράσεις και υπηρεσίες αυτές υποδεικνύονται από την αναγκαιότητα διασφάλισης του ολοκληρωμένου χαρακτήρα των παρεμβάσεων. Επιπλέον, προστίθεται η υπηρεσία Εργασιακής Συμβουλευτικής, η οποία και αναλύεται παρακάτω.

**1. Ψυχοκοινωνική στήριξη**

Στόχος της συγκεκριμένης κατηγορίας παρεχόμενων υπηρεσιών από τις δομές είναι η πρόληψη και η καταπολέμηση της βίας κατά των γυναικών, όπως επίσης και η πολλαπλή υποστήριξη/αρωγή σε γυναίκες θύματα έμφυλης βίας ή / και σε γυναίκες που υφίστανται πολλαπλές διακρίσεις (π.χ. μετανάστριες, πρόσφυγες, μονογονείς, ΑμΕΑ, κ.λπ.),

Ειδικότερα, οι δράσεις υποστήριξης και αρωγής αφορούν ενδεικτικά στα εξής:

* Υπηρεσίες ενημέρωσης και εξειδικευμένης πληροφόρησης για θέματα έμφυλης βίας.
* Υπηρεσίες ψυχολογικής και κοινωνικής συμβουλευτικής με την οπτική του φύλου (εξειδικευμένη συμβουλευτική των γυναικών-θυμάτων βίας).
* Υπηρεσίες νομικής συμβουλευτικής και πληροφόρησης για δικαιώματα των γυναικών-θυμάτων βίας, τη σχετική νομοθεσία, τις απαιτούμενες διαδικασίες για την υποβολή καταγγελίας, μήνυσης κ.λπ.
* Υπηρεσίες παραπομπής ή/και συνοδείας (όταν απαιτείται) των γυναικών-θυμάτων βίας στους ξενώνες φιλοξενίας κακοποιημένων γυναικών και των παιδιών τους, στις αστυνομικές και εισαγγελικές αρχές, στο δικαστήριο κ.λπ.
* Υπηρεσίες παραπομπής ή/και συνοδείας (όταν απαιτείται) των γυναικών σε νοσοκομεία ή σε κέντρα υγείας, σε φορείς κοινωνικής πολιτικής, σε φορείς απασχόλησης, σε φορείς φύλαξης και υποστήριξης παιδιών κ.λπ.
* Υπηρεσίες παραπομπής σε πρόγραμμα Νομικής Βοήθειας (legal aid), που αποτελεί δράση της προτεινόμενης Πράξης ‘Οριζόντιες Παρεμβάσεις εθνικής εμβέλειας’

**2. Δράσεις προώθησης στην απασχόληση**

* Υπηρεσίες εργασιακής συμβουλευτικής και πληροφόρησης
* Ενέργειες δικτύωσης και σύνδεσης με τους αρμόδιους φορείς προώθησης της απασχόλησης, εκπαίδευσης και κατάρτισης, προκειμένου να βελτιωθεί η εργασιακή κατάσταση των γυναικών που είναι θύματα βίας ή/ και υφίστανται πολλαπλές διακρίσεις και παρουσιάζουν ολοένα αυξανόμενα ποσοστά ανεργίας (ΟΑΕΔ - ΚΠΑ, Γραφεία διασύνδεσης Πανεπιστημίων/ ΑΤΕΙ, Επιμελητήρια, Εμπορικοί Επαγγελματικοί σύλλογοι, Γραφεία προώθησης της απασχόλησης Περιφερειών και Δήμων, Κέντρα δια βίου μάθησης 1 & 2, Σχολεία δεύτερης ευκαιρίας, Κέντρα Κοινότητας των Δήμων και εξειδικευμένα Κέντρα Υποστήριξης Ρομά, μεταναστών κλπ).
* Για την παροχή των παραπάνω υπηρεσιών πρόκειται να εκπονηθεί από τη Γενική Γραμματεία Ισότητας των Φύλων, Οδηγός Εργασιακής Συμβουλευτικής, που θα περιλαμβάνει μεθοδολογία και εργαλεία.

**3. Δράσεις δικτύωσης**

* Δικτύωση των Συμβουλευτικών Κέντρων μεταξύ τους, καθώς επίσης και με τους Ξενώνες Φιλοξενίας και λοιπούς εμπλεκόμενους φορείς (πχ τηλεφωνική γραμμή SOS 15900, αστυνομία, νοσοκομεία, κοινωνικές υπηρεσίες, ΜΚΟ κλπ)
* Δικτύωση με τα Κέντρα Κοινότητας των Δήμων και τα Παραρτήματά τους.

**4**. **Δράσεις ενημέρωσης και ευαισθητοποίησης για την πρόληψη και καταπολέμηση της βίας κατά των γυναικών** σε συνεργασία με το οριζόντιο σχέδιο δημοσιότητας και ευαισθητοποίησης που υλοποιείται από την ΓΓΙΦ και εντάσσεται στην Πράξη: «Οριζόντιες παρεμβάσεις εθνικής εμβέλειας» για την πρόληψη και καταπολέμηση της βίας κατά των γυναικών.

Στόχος των δράσεων πρόληψης για την αντιμετώπιση της έμφυλης βίας κατά των γυναικών και των δράσεων ευαισθητοποίησης του κοινωνικού συνόλου είναι η μηδενική ανοχή της βίας, η έμπρακτη κατοχύρωση του δικαιώματος των γυναικών σε μια ζωή χωρίς βία. Αυτό σημαίνει αφενός ότι η κοινωνία ως σύνολο πρέπει να απορρίψει τη βία και, αφετέρου, ότι το σύνολο των πολιτών θα πρέπει να ενημερωθεί για τους τρόπους αντιμετώπισης της βίας κατά των γυναικών, προκειμένου οι γυναίκες να ενθαρρυνθούν στην αναζήτηση στήριξης και στην αναφορά αλλά και καταγγελία περιπτώσεων βίας, καθώς και να ενδυναμωθούν, ώστε να διαχειρίζονται αποτελεσματικότερα τις καταστάσεις που βιώνουν.

Παράλληλα, πρέπει να δοθεί ιδιαίτερη προσοχή στην ευαισθητοποίηση ειδικών ομάδων του πληθυσμού, οι οποίες είτε απειλούνται από βία, είτε έρχονται σε επαφή με θύματα βίας. Στην περίπτωση αυτή, έχει εξαιρετική σημασία οι ειδικές αυτές ομάδες να είναι σε θέση να αναγνωρίσουν ή/και να διαγνώσουν την κακοποίηση, καθώς και να προσφέρουν στις γυναίκες-θύματα την κατάλληλη υποστήριξη ή/και να τις παραπέμψουν στις αρμόδιες υπηρεσίες.

Ενδεικτικά, αναφέρονται οι κάτωθι δράσεις:

* Δράσεις ευαισθητοποίησης της τοπικής κοινότητας και του ευρύτερου κοινού.
* Δράσεις ευαισθητοποίησης με κοινό-στόχο τις γυναίκες – θύματα βίας.
* Δράσεις ευαισθητοποίησης με κοινό-στόχο τους/τις επαγγελματίες δημόσιων φορέων και των ΜΚΟ.
* Δράσεις ευαισθητοποίησης της εκπαιδευτικής κοινότητας.
* Δράσεις ευαισθητοποίησης και ανάπτυξη συνεργασιών με επαγγελματίες των ΜΜΕ.
* Δράσεις ευαισθητοποίησης με κοινό-στόχο τον αντρικό πληθυσμό κάθε ηλικίας

Οι δράσεις στόχο έχουν κυρίως, την προαγωγή του σεβασμού των ανθρωπίνων δικαιωμάτων των γυναικών και των παιδιών τους, την καταπολέμηση των στερεότυπων που ανέχονται κι αναπαράγουν τη βία, αλλά και τη διάχυση της πληροφόρησης για τις υπάρχουσες δομές στήριξης και προστασίας των γυναικών θυμάτων έμφυλης βίας.

**5. Υποδομές και εξοπλισμός**

Οι δομές στεγάζονται στις υπάρχουσες κτιριακές υποδομές με τον υπάρχοντα εξοπλισμό. Σε περίπτωση μετεγκατάστασης το Συμβουλευτικό Κέντρο θα πρέπει να συνεχίσει να διαθέτει κτιριακή υποδομή συνολικής επιφάνειας τουλάχιστον 60 τ.μ. σε **κεντρικό σημείο της πόλης με εύκολη πρόσβαση** (π.χ. μέσα συγκοινωνίας), ενώ θα πρέπει να διαθέτει δυνατότητα πρόσβασης /διευκολύνσεις ΑμεΑ. Αναλυτικότερα, το Συμβουλευτικό Κέντρο πρέπει να διαθέτει τουλάχιστον τα κάτωθι:

* Χώρο υποδοχής- χώρο βραχυπρόθεσμης παραμονής των παιδιών
* Χώρους για ατομικές συνεδρίες ή και ομαδικές συνεδρίες.
* WC/ράμπες ΑμεΑ

Για την παροχή των υπηρεσιών θα πρέπει να υπάρχουν τουλάχιστον ισάριθμες θέσεις εργασίας με την προηγούμενη προγραμματική περίοδο 2007-2013 (με αντίστοιχα γραφεία, βιβλιοθήκες, καθίσματα εργασίας και επισκεπτών, Η/Υ και σχετικό εξοπλισμό, καθώς και σύνδεση με το διαδίκτυο). Ο χώρος θα πρέπει να διαθέτει επαρκή εξοπλισμό τηλεπικοινωνιών, καθώς και σύστημα κλιματισμού, θέρμανσης και πυρασφάλειας.

**6. Στελέχωση Συμβουλευτικού Κέντρου**

Το Συμβουλευτικό Κέντρο συνεχίζει να χρηματοδοτείται για τη λειτουργία του με το υπάρχον προσωπικό. Σε κάθε περίπτωση σε κάθε Συμβουλευτικό Κέντρο απασχολούνται κατ’ ελάχιστο 3 στελέχη. Σε περίπτωση που το Συμβουλευτικό Κέντρο δεν πληροί τον απαιτούμενο ελάχιστο αριθμό στελεχών, ο Δυνητικός Δικαιούχος δεσμεύεται να προχωρήσει στην πλήρωση των κενών θέσεων σύμφωνα με το ισχύον θεσμικό πλαίσιο.

Για την εύρυθμη και την πλέον αποτελεσματική λειτουργία του προτείνεται η στελέχωσή του με τις ακόλουθες ειδικότητες:

* 1 ΠΕ ή ΤΕ Κοινωνικών Λειτουργών με εμπειρία ενός τουλάχιστον έτους στην παροχή υπηρεσιών ψυχοκοινωνικής υποστήριξης ή/και συμβουλευτικής σε γυναίκες / γυναίκες θύματα βίας.
* 1 ΠΕ Ψυχολόγων με εξειδικευμένη εμπειρία ενός τουλάχιστον έτους στην παροχή υπηρεσιών ψυχοκοινωνικής υποστήριξης ή/και συμβουλευτικής σε γυναίκες / γυναίκες θύματα βίας.
* 1 ΠΕ Νομικής με μεταπτυχιακό τίτλο ετήσιας τουλάχιστον φοίτησης σε θέματα φύλου και ισότητας ή ανθρωπίνων δικαιωμάτων.
* 1 ΠΕ Κοινωνιολόγων/Κοινωνικής Πολιτικής με εμπειρία ενός τουλάχιστον έτους στην παροχή υπηρεσιών δικτύωσης κοινωνικών φορέων.

Στην περίπτωση που δεν υπάρξουν υποψήφιοι/ες με τα παραπάνω προσόντα, δίνεται η δυνατότητα πρόσληψης υποψήφιων ως κατωτέρω:

* ΠΕ ή ΤΕ Κοινωνικών Λειτουργών
* ΠΕ Ψυχολόγων
* ΠΕ Νομικής
* ΠΕ Κοινωνιολόγων/Κοινωνικής Πολιτικής